80 साल तक करतूतें छिपाते रहे मैरीलैंड के चर्च, इसमें 156 पादरी भी शामिल
US Catholic Church Sexual Abuse Cases - अमेरिका के मैरीलैंड स्टेट में एक चौंका देने वाली रिपोर्ट सामने आई है। यहां 156 कैथोलिक पादरियों ने कुछ और लोगों के साथ मिलकर 80 सालों में यानी 1940 से लेकर अब तक 600 से ज्यादा बच्चों का यौन शोषण किया है।
अमेरिका के मैरीलैंड स्टेट में एक चौंका देने वाली रिपोर्ट सामने आई है। यहां 156 कैथोलिक पादरियों ने कुछ और लोगों के साथ मिलकर 80 सालों में यानी 1940 से लेकर अब तक 600 से ज्यादा बच्चों का यौन शोषण किया है। मैरीलैंड के अटॉर्नी जनरल एंथनी ब्राउन ने बुधवार को 463 पेज की ये रिपोर्ट जारी की।
4 साल तक जांच के बाद इस रिपोर्ट को तैयार किया गया है। इसमें पादरियों के दुर्व्यवहार और चर्च प्रबंधन द्वारा मामले को छिपाने की पूरी डीटेल शामिल है। इस अपराध में बाल्टीमोर के आर्चडायसिस के सदस्यों के शामिल होने की बात सामने आई है। ये अमेरिका का पहला कैथोलिक सूबा है। नई रिपोर्ट रोमन कैथोलिक चर्च में होने वाले यौन शोषण के दशकों लंबे खुलासे में एक नई कड़ी है।
बच्चों को परिवार के नर्क में जाने की धमकी दी गई
यौन शोषण से जुड़ी इस रिपोर्ट में कहा गया है कि अपराधों में ज्यादातर उन बच्चों को टारगेट किया गया जो मजबूर थे और चर्च में कई छोटे बड़े काम करते थे। शोषण के दौरान इन बच्चों से कहा जाता था कि ये भगवान की मर्जी है। वहीं उन्हें धमकी भी दी जाती थी अगर उन्होंने किसी को भी इस बारे में बताया तो उनके परिवार के लोग नर्क में जाएंगे।
मैरीलैंड में कभी भी दर्ज करवा सकेंगे शोषण का केस
हाल ही में मैरीलैंड सीनेट ने एक बिल पारित किया है। इसके तहत यौन शोषण के खिलाफ मुकदमे दायर करने की सीमाओं को निरस्त कर दिया गया है। नए कानून के मुताबिक, चाहे मामला कितना भी पुराना हो, पीड़ित इसके संबंध में केस दर्ज करवा सकता है। स्टेट के कैथोलिक कॉन्फ्रेंस ने इस बिल का विरोध करते हुए इसे गलत और असंवैधानिक बताया था।
ज्यादातर आरोपियों की मृत्यु हो चुकी है
मैरीलैंड की इस रिपोर्ट में ऐसे किसी भी आरोपी का नाम सामने नहीं आया है जो फिलहाल पादरी वर्ग में सेवा कर रहे हैं। ज्यादातर आरोपियों की पहली ही मौत हो चुकी है। रिपोर्ट जारी करने की मंजूरी देने वाले बाल्टिमोर के जज टेलर ने कहा- आरोपियों की मृत्यु के बाद हम सभी मामलों का खुलासा और इनकी गणना करके ही पीड़ितों को न्याय दिला सकते हैं।
4 साल में तैयार हुई 456 पेज की रिपोर्ट
456 पन्नों की रिपोर्ट बनाने में दो अटॉर्नी जनरल शामिल थे। इसे समय-समय पर ज्यूरी द्वारा जारी किए गए समनों को इकट्ठा करके बनाया गया है। इसके अलावा इसमें कर्मियों के रिकॉर्ड, मेडिकल और साइकोलॉजिकल हेल्थ डॉक्यूमेंट्स, ऑफिशियल चर्च नीतियों जैसे हजारों दस्तावेजों का इस्तेमाल किया गया है। अटॉर्नी जनरल ब्राउन ने अपने ऑफिस में यौन शोषण का मामला दर्ज करने के लिए एक हॉटलाइन भी स्थापित की है। उनके मुताबिक इसके जरिए अब तक 300 से ज्यादा लोग संपर्क कर चुके हैं।
10 आरोपी अभी भी जीवित हो सकते हैं
रिपोर्ट में ऐसे 33 पादरी शामिल हैं जिनके नाम पहले किसी मामले में सामने नहीं आए थे। साथ ही चर्च से जुड़े 146 आरोपियों के नाम हैं, जिनमें ज्यादातर पुरुष हैं जो बतौर पुजारी सेवा कर चुके हैं। इसके अलावा 10 लोग ऐसे हैं जिनके नाम अभी सामने नहीं आए हैं। रिपोर्ट के मुताबिक ये लोग अभी भी जीवित हो सकते हैं और मुमकिन है कि अब तक इनकी पहचान न की गई हो। वहीं इसमें चर्च प्रबंधन के कुछ ऐसे लोगों का भी जिक्र है जिन्होंने अपराध छिपाने में आरोपियों की मदद की थी।
पहली बार 2002 में सामने आया था स्कैंडल
कैथोलिक चर्च में यौन शोषण स्कैंडल 20 सालों से ज्यादा समय से सामने आता रहा है। सबसे पहले इसका खुलासा 2002 में द बोस्टन ग्लोब मीडिया कंपनी ने किया था। उन्होंने चर्च में नाबालिगों के साथ होने वाले शोषण पर एक रिपोर्ट पब्लिश की थी जिसके बाद 5 पादरियों पर क्रिमिनल केस चलाया गया था। इस रिपोर्ट ने कई पीड़ितों को खुलकर सामने आने के लिए प्रेरित किया था और कुछ ही समय में यौन शोषण के 249 मामले दर्ज किए गए थे।
ये खबर भी पढ़ें
पूर्व पोप ने मानी गलती:पोप बेनेडिक्ट बोले- मैं उस मीटिंग में मौजूद था, जिसमें बाल यौन शोषण के आरोपी प्रीस्ट पर चर्चा हुई थी
94 साल के पूर्व पोप बेनेडिक्ट (Pope Benedict XVI) ने आखिरकार मान लिया है कि 1980 में वो उस मीटिंग में मौजूद थे, जिसमें बाल यौन शोषण के एक आरोपी प्रीस्ट के बारे में विचार किया गया था। कुछ दिन पहले जर्मनी की एक लॉ फर्म की रिपोर्ट में पोप के हवाले से कहा गया था कि वो ऐसी किसी मीटिंग का हिस्सा नहीं थे। पूरी खबर पढ़ें...